《花心动 忆怀》
明代·沈宜修

芳草含烟，送斜阳、枝头鸟声啼歇。弱柳弄条，轻碧分丝，过了上元佳节。

峭寒庭院帘栊晚，燃灯罢、蟾光初缺。暗香满、东风影里，岁华惊瞥。

却恨无端薄劣。萦损尽、柔肠百回千折。晓色入帏，惜别匆匆，别语何曾共说。

而今徒有魂旋绕，争知人心空切。祗赢得、悠悠黯然愁结。

作者简介：（1590—1635）苏州府吴江人，字宛君。山东副使沈珫之女，工部郎中叶绍袁之妻。工诗词，生三女皆能诗，母女相与题花赋草。因女死神伤而卒。绍袁集妻女之作，编为《午梦堂十集》。